Source: https://michalovce.dnes24.sk/krajsky-sud-rozhodol-o-vydavacej-vazbe-pre-talianskeho-podnikatela-antonina-v-297071
Timestamp: 2018-11-16 19:03:12+00:00

Document:
Krajský súd rozhodol o vydávacej väzbe pre talianskeho podnikateľa Antonina V. | Michalovce24.sk
Krajský súd rozhodol o vydávacej väzbe pre talianskeho podnikateľa Antonina V.
Krajský súd v Košiciach rozhodol v piatok o zmene väzby pre talianskeho podnikateľa Antonina V. z predbežnej na vydávaciu.
Aktualizované 20. apríl 2018 2018 14:54
V Taliansku je Antonino V. trestne stíhaný a súd v Benátkach na neho vydal európsky zatýkací rozkaz.
Ďalší procesný proces je v rukách krajskej prokuratúry. V prípade európskeho zatýkacieho rozkazu na Antonina V. bude po piatkovom rozhodnutí Krajského súdu v Košiciach o jeho vzatí do vydávajúcej väzby prebiehať predbežné vyšetrovanie prokurátora. „V rámci neho sa budú vykonávať úkony rozhodujúce pre to, či bude osoba vydaná,“ uviedol hovorca košickej krajskej prokuratúry Milan Filičko.
Prokurátor vykoná výsluch, v rámci ktorého bude zisťovať aj to, či obvinený s vydaním do Talianska súhlasí. „Ak by tomu tak bolo, bude o vydaní rozhodovať prokurátor. Ak obvinený s vydaním súhlasiť nebude, budeme súdu predkladať návrh na vykonanie európskeho zatýkacieho rozkazu spolu s ďalšími potrebnými dokumentmi. O tom, či je vydanie prípustné, by rozhodoval Krajský súd,“ konštatoval Filičko.
„Súd rozhodol o vydávacej väzbe a môj klient reagoval tak, že sa vzdal práva sťažnosti,“ povedal novinárom právny zástupca obvineného Jaroslav Hamza. Rozhodnutie je právoplatné. Podľa vyjadrenia Jaroslava Hamzu s vydaním do Talianska jeho klient súhlasí. Kedy bude Antonino V. vydaný do Talianska, závisí podľa neho od viacerých okolností. K obvineniam sa nevyjadroval.
Rozhodnutie padlo na neverejnom zasadnutí a sprevádzali ho prísne bezpečnostné opatrenia. Antonina V. predviedli a odviedli do pojednávacej miestnosti tzv. kukláči netradične bočným vchodom. Novinári, ktorí boli na chodbe, ho tak mohli vidieť len priamo v miestnosti, do ktorej mali prístup na chvíľu pred začiatkom zasadnutia. Rozhodnutím súd vyhovel návrhu košickej krajskej prokuratúry, ktorá predložila originál európskeho zatýkacieho rozkazu a ďalšie potrebné listiny. Antonino V. žijúci na východnom Slovensku je vo väzbe od 13. marca, keď ho zadržala slovenská polícia. Krajský súd v Košiciach rozhodol najprv o jeho vzatí do predbežnej väzby, voči čomu podal Antonino V. sťažnosť, ktorú Najvyšší súd SR 12. apríla zamietol.
„Európsky zatýkací rozkaz bol rozšírený o ďalší skutok spočívajúci v páchaní trestného činu legalizácie príjmu z trestnej činnosti,“ uviedol Milan Filičko dňa 9. apríla. Účelom vydávacej väzby je podľa neho zabezpečenie prítomnosti vyžiadanej osoby a zabránenie, aby nedošlo k zmareniu účelu konania o európskom zatýkacom rozkaze.

References: súd 
 súd 
 súd 
 súd 
 súd 
 súd 
 súd